Document ID: /fineweb-2-swissfilter-quality_10-filterrobots/filtered/05604.jsonl.gz/2

Pre svega, ove godine se navršava 20 godina od dolaska prvih bazelskih tramvaja u Beograd. Od 2001. godine do sada, iz Bazela u Beograd je isporučeno ukupno 65 tramvajskih prikolica i 48 tramvaja. Ovih 113 tramvaja i dalje čine trećinu beogradskog tramvajskog voznog parka. Donacija, vredna 4,5 miliona švajcarskih franaka, označila je početak veoma uspešne priče: uprkos njihovoj starosti, švajcarski tramvaji i dalje odlično funkcionišu i svakodnevno prevoze građane Beograda. Štaviše, oni i dalje značajno doprinose održivom transportnom sistemu u srpskoj prestonici. Prosto je nemoguće zamisliti svakodnevni život Beograđana bez švajcarskih tramvaja iz Bazela.
Drugi povod za proslavljanje predstavlja činjenica da se ovaj jubilej poklapa se sa 30. godišnjicom švajcarsko-srpske razvojne saradnje. Planirano je da se ova značajna godišnjica proslavi nizom događaja u narednim mesecima, pri čemu je proslava 11. septembra označila početak ovih aktivnosti. Kao što je ambasador Švajcarske u Srbiji NJ.E. gospodin Urs Šmid istakao: „Iako tramvaji iz Bazela možda ne odražavaju celokupnu sliku naših bilateralnih odnosa, oni se verovatno svrstavaju među najvidljivije elemente švajcarskog prisustva u Srbiji i simbolizuju neke od ključnih vrednosti naše bilateralne saradnje - pouzdanost, fokusiranost na potrebe i održivost. "
Povodom obeležavanja dve pomenute važne godišnjice, iz Švajcarske su u Beograd doputovali visoki zvaničnici Švajcarske Konfederacije: NJ.E. gđa. Ruth Huber, ambasadorka i zamenica direktora Švajcarske agencije za razvoj i saradnju (SDC), gospodin Martin Saladin, Šef operacija švajcarskog Državnog sekretarijata za ekonomske poslove (SECO), i gospodin Milan Sedlaček, član Izvršnog odbora švajcarske transportne kompanije Basel Transportation (BVB).
Svečana proslava 11. septembra počela je prijemom i srdačnom dobrodošlicom zamenika gradonačelnika Beograda, NJ.E. gosp. Gorana Vesića, a zatim je usledila promotivna vožnja posebno brendiranim bazelskim tramvajima kroz centar Beograda koju je organizovao GSP. Izložba posvećena dvema godišnjicama otvorena je na Savskom šetalištu na Kalemegdanu, a program je upotpunio i umetnički nastup Kulturno umetničkog društva Nikola Tesla. Pored toga, prisutni građani imali su priliku da uživaju u švajcarskim sladoledima i čokoladi, kao i posebno pripremljenim poklonima. Program svečane proslave 20 godina od donacije švajcarskih tramvaja Beogradu i 30 godina švajcarsko-srpske razvojne saradnje zaključen je svečanim prijemom u švajcarskoj rezidenciji, gde se Ministar građevinarstva, saobraćaja i infrastrukture, NJ.E. Tomislav Momirović, obratio prisutnima ispred Vlade Srbije i izazio svoje zadovoljstvo što je deo tako važnog događaja.